की, कृषि संकट की बात करें, तो वे धर्म की बात करना शुरु कर देते हैं, या पाकिस्तान का वीजा बांटने लगते हैं, जिससे जनता का ध्यान भटकाया जा सके। आप विज्ञान की बात करें, तो वे पुष्पक विमान की और गणेश जी की प्लास्टिक सर्जरी की बात शुरु कर देते हैं। लोगों के व्यक्तित्व पर हमला करना इन लोगों का खास शगल होता है। इन राष्ट्रवादियों को दो प्रकार के लोग खास तौर पर समर्थन करते हैं, एक वे जो अपनी संस्कृति को इसलिए श्रेष्ठ मानते हैं, क्योंकि इससे उनके स्वार्थ सिद्ध होते हैं। दूसरे वे होते हैं, जिनका राष्ट्रवाद आम तौर पर सोया हुआ होता है, जो किसी न किसी उत्प्रेरक की मदद से जागता है। उत्प्रेरक भी दो प्रकार के होते हैं, एक सोशल मीडिया, दूसरा विजुअल मीडिया। वैसे तो ये तबका पढ़ा-लिखा होता है, पर जब से नालंदा विश्वविद्यालय की लाईब्रेरी जली है, इसने कसम उठा ली है वे अपने कोर्स को छोड़कर, पढ़ाई नहीं करेंगे। कोर्स इसलिए, क्योंकि डिग्री के लिए जरूरी है। देश दुनिया की सारी जानकारी इन्हें सोशल मीडिया पर मिलती हैं, इसीलिए इनका राष्ट्रवाद भी तभी जागता है, जब कोई ऐसा सनसनाता मामला सामने आता है। उसके लिए देश और देश की समस्याएं केवल बहस का विषय है, जिसे वे गली, चैराहे या अपने आफिसों में करते नजर आ जाते हैं। उनके लिए राष्ट्र का अर्थ यहां रहने वाले लोगों से नहीं है, इसलिए जब वे टैक्स चुराते हैं, नदियों को प्रदूषित करते हैं, आत्महत्या करते किसान को, सड़क पर सोते लोगों को, स्वास्थ्य सेवाओं के अभाव में दम तोड़ते गरीबों को देखते हैं तो इनका राष्ट्रवाद नहीं जागता। वे अपने बच्चों को समझाते हैं, कि राजनीति से दूर रहें, इसीलिए स्कूल या कालेज की फीस बढ़ने पर वे उसका विरोध नहीं करते, अपने रिश्वत की फीस बढ़ा देते हैं। वे मुगलों के 500 साल पुराने इतिहास पर तो बहस करते हैं, पर कुछ साल पहले तक लड़ी गई आजादी की लड़ाई में राष्ट्रवादियों के इतिहास पर कोई बात नहीं करते। कई बार तो वे प्रामाणिक तथ्यों को भी नकार देते हैं। गांधी और नेहरू उनके लिए अप्रासंगिक हो चुके हैं, इसीलिए जब गोडसे का मंदिर बनाने की बात होती है, तो वे उसे राष्ट विरोधी गतिविधि नहीं मानते, हालांकि ऐसा कोई संदेश सोशल मीडिया या विजुअल मीडिया पर भी नहीं आता, जिससे राष्ट्रवाद नहीं जाग पाता। हां, कभी कभार वे भगतसिंह जिंदाबाद के नारे अवश्य लगा देते हैं।